
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку утврђивања законитости и правилности рада Градске општине Лазаревац, покренутом по притужби коју је поднео Савет месне заједницe Вреоци на територији ГО Лазаревац, Заштитник грађана 
У Т В Р Ђ У Ј Е

Поступањем Општинске управе Градске општине Лазаревац и корисника експропријације ПД РБ „Колубара“ д.о.о. Лазаревац, становницима насеља Вреоци онемогућено је мирно коришћење гробља, тиме што се без сагласности свих носилаца права коришћења гробних места, предузимају мере и активности за ексхумацију и принудно пресељење месног гробља, иако истовремено нису обезбеђени услови за пресељење насеља, у складу са усвојеним закључцима, програмом и планом пресељења.
На основу утврђених недостатака у раду, Заштитник грађана упућује Општинској управи Градске општине Лазаревац, следећу 

П Р Е П О Р У К У

Потребно је да Градска oпштина Лазаревац и корисник експропријације ПД РБ „Колубара“ д.о.о. Лазаревац пресељење месног гробља и комплетног насеља Вреоци спроведу на начин који свеобухватно и суштински решава проблеме са којима се становници суочавају у процесу проширења површинских копова за експлоатацију угља. 

Са носиоцима права коришћења гробних места треба постићи сагласност о начину на који ће бити решени проблеми који се односе на пренос посмртних остатака њихових предака и измештање гробља. 

Исељење гробља и насеља у целини, не треба посматрати искључиво кроз спровођење утврђеног општег интереса, већ у сваком тренутку треба водити рачуна да остварење јавног интереса не треба да буде на штету Уставом и законима гарантованих права грађана. При решавању проблема треба тежити постизању сагласности заинтересованих, имајући у виду да ниједно решење не може бити довољно добро уколико је донето без сагласности грађана, на чија се гарантована људска права односи.

Општинска управа Градске општине Лазаревац, обавестиће Заштитника грађана, у року од 60 дана од дана пријема ове препоруке, о поступању по њој. 
Р а з л о з и :

Заштитник грађана примио је, 18. 2. 2011. године, притужбу коју је Савет месне заједнице Вреоци поднео у име незадовољних грађана овог насеља. Увидом у притужбу установљено је да се односи на незаконито поступања Општинске управе Лазаревац у поступку ексхумације посмртних остатака и пресељења месног гробља у Вреоцима.

Сагледавањем документације приложене уз притужбу, утврђено је да је Скупштина градске општине Лазаревац, на седници одржаној 23. 12. 2005. године усвојила закључке бр. 06-233/2005-IX. Наведеним закључцима заузет је став да исељавање места Вреоци подразумева исељавање целокупног насељеног места, као и да не постоји могућност пресељења гробља пре јасно одређених и од стране ЕПС-а инфраструктурно опремљених локација за пресељење домаћинстава, где би било смештено и гробље, а сагласно спроведеним анкетама. Такође, закључено је да је треба урадити детаљан план са динамиком расељавања комплетног насељеног места и тачно утврђеним роковима за свако појединачно домаћинство.

У складу са усвојеним Закључцима, 12. 11. 2007. године, утврђене су Програмске основе за пресељење насеља Вреоци од (ЈП „ЕПС“ бр. I-925/3), на које је решењем 05 бр. 310-5277/2007-3 од 22. 11. 2007. године сагласност дала Влада Републике Србије. Програмским основама је предвиђено да у периоду од 2008. до 2015. године треба извршити пресељење свих домаћинстава овог насеља и исплатити накнаду ранијим сопственицима за експроприсане непокретности, у складу са динамиком реализације пројекта проширења површинских копова.

Динамика пресељења домаћинстава утврђена је у Плану генералне регулације насеља Вреоци до 2015. године, који је усвојен 17. 12. 2008. године („Сл. лист града Београд“ бр. 54/08). У Програму пресељења насеља Вреоци, као саставном делу Плана генералне регулације, предвиђено је да од укупно 1006 домаћинстава, 85 буде исељено до 2008 године, 603 у периоду од 2009 до 2011  године, а преосталих 318 треба да буду исељено од 2011 до 2015  године. 

Истовремено је предвиђено, да се домаћинствима чије је исељење планирано после 2010. године, на основу појединачно закључених уговора о условима пресељења, исплати део накнаде прелиминарно процењене вредности експроприсаних непокретности, такозвани аванс. Закључењем уговора потписник се обавезује да ће у поступку доношења решења о ексхумацији и преносу посмртних остатака и обележја гробног места пред надлежним органом дати изјаву – сагласност за пресељење гробног места у складу са одлукама Скупштине ГО Лазаревац. 

Скупштина градске општине Лазаревац, на седници од 30. 3. 2009. године, донела је одлуку III-08 бр. 06-55/2009 којом се ван употребе ставља месно гробље у Вреоцима. Одлуком је предвиђено да ће се пресељење извршити под условима и на начин прописан Законом о сахрањивању и гробљима(„Сл. гласник СРС“, бр. 20/77...„Сл. гласника РС“, бр. 101/2005), Одлуком о утврђивању и одржавању гробља и сахрањивању(„Сл. лист града Београда“ бр. 27/02, 30/03 и 11/05) и Правилником о условима и начину ископавања и преношења умрлих лица („Сл. гласник СРС“ бр. 56/76 и 52/86).

Делимичним решењем Одељења за имовинско правне, урбанистичко - грађевинске и стамбене послове и грађевинску инспекцију Општинске управе Лазаревац бр. 464-11/98-04/1 од 05. 8. 2010. године, дозвољен је административни пренос катастарских парцела бр. 1457/1 и 1457/2 КО Вреоци, укупне површине 0.68.22 ха, на којима се налази гробље, у корист ЕПС, ПД РБ „Колубара“ д.о.о. Лазаревац, у сврху даљег напредовања рударских радова на површинском копу „Д“ Зеоке. Жалба Савета месне заједнице Вреоци изјављена против овог решења, одбијена је као неоснована решењем Министарства финансија бр. 465-02-00694/2010 од 22. 12. 2010. године. По тужби МЗ Вреоци, у току је спор пред Управним судом Србије.
Решењем Одељења за заштиту и унапређење животне средине, комуналне послове и комуналну инспекцију Општинске управе Лазаревац III-04 бр. 512-165/2010, од 29. 10. 2010. године, одобрено је ископавање и пренос посмртних остатака и обележја гробних места означених покојника са месног гробља у Вреоцима и пренос на новоизграђено гробље Лазаревац 2 – Шопић. Министарство здравља, Сектор за инспекцијске послове, Одељење за санитарну инспекцију решењем бр. 512-03-3297/2010-04 од 16. 12. 2010. године утврдило је услове који морају бити испуњени при ископавању и преношењу посмртних остатака наведених умрлих лица. 

Сагледавањем приложене документације уочено је да је решење којим је 29. 10. 2010. године одобрено ископавање и пренос посмртних остатака, донето пре него што је, 22. 12. 2010. године, правоснажно завршен поступак административног преноса парцела на којима се налази гробље. Истовремено, представнику месне заједнице Вреоци, као тадашњем кориснику катастарских парцела бр. 1457/1 и 1457/2, на којима је лоциран део гробља, није омогућено да учествује у поступку давања одобрења за ископавање и пренос посмртних остатака. 

Пре него што му је достављена притужба, Заштитник грађана је, 27. 12. 2010. године, одржао састанак са представницима становника Вреоца и Великих Црљена, на којем су, поред осталог, разматране примедбе у вези са поступком административног преноса катастарских парцела бр. 1457/1 и 1457/2 КО Вреоци и активностима предузетим и циљу принудног пресељења гробља у Вреоцима. 

Саговорници су посебно нагласили да са становницима насеља Вреоци нису у потпуности решени имовинско правни односи у поступку експропријације и да није обезбеђена локација за колективно пресељење, као што проистиче из Програмских основа за пресељење, већ се приступа индивидуалном расељавању на неадекватне локације, на којима нису регулисани имовинско правни односи са ранијим власницима, због чега грађани још увек не знају где би желели да преместе посмртне остатке својих преминулих сродника. До сада је, како наводе, исељено је тек око 50-ак домаћинстава, а велики број оних који за то испуњавају услове није се определило да потпише уговор о условима пресељења, из чега произилази да се већина становника Вреоца није сагласила са ексхумацијом посмртних остатака и пресељењем месног гробља.
Заштитнику грађана је предочено, да иако решење о административном преносу земљишта није било правоснажно и није протекао прописани рок по истеку којег се гробље може користити у друге намене, односно вршити ексхумација посмртних остатака, ЈП КП „Лазаревац“, уз асистенцију припадника полиције, 07. 12. и 14. 12. 2010. године, насилно је покушало да уђе у посед гробља у Вреоцима и започне поступак ексхумације посмртних остатака и исељења гробља, чему су се становници насеља удружено супротставили.

Такође је указано, да је чланом 21. Одлуке о уређивању и одржавању гробља и сахрањивању одређено је ко спада у круг корисника гробних места, чиме је дефинисано од кога треба прибавити сагласност за њихово измештање. Међутим, корисник експропријације закључујући уговоре о условима пресељења са лицима која нису искључиви носиоци права коришћења гробног места, врши припрему за ексхумације без сагласности свих законских корисника. Имајући у виду да је на ову чињеницу благовремено указано надлежним службама општинске управе и правној служби РБ „Колубара“, представници незадовољних грађана сматрају да се ради о намери да се изврши незаконита ексхумација и измештање гробља, супротно члановима 18. и 20. Закона о сахрањивању и гробљима, којима је прописано да посмртни остаци сахрањених морају почивати у гробном месту најмање 10 година од дана сахрањивања, као и да се гробље стављено ван употребе може користити за друге намене тек по истеку обавезног рока почивања за сва гробна места.

На састанку је истакнуто, да се код становника Вреоца и Великих Црљена учврстило се осећање правне несигурности и сумње да су службена лица и органи локалне самоуправе под утицајем корисника експропријације РБ „Колубара“, због чега често поступају на штету ранијих сопственика - грађана ових месних заједница у поступцима експропријације и административног преноса непокретности.

Заштитник грађана је става да позитивни прописи и начела добре управе захтевају од органа управе да према грађанима поступају у доброј намери, да мере које предузимају буду у сразмери са циљем којем се у поступку тежи и да се у сваком тренутку води рачуна о равнотежи појединачних интереса грађана и законом утврђеног јавног интереса. Органи управе треба да буду правични, непристрасни и независни у свом раду, да поштује оправдана и разумна очекивања, која су својим претходним поступањем и одлукама код грађана створили, јер било какво друго понашање је акт лоше управе који за последицу има неостваривање права грађана, код којих се ствара осећај сумње и несигурности.
Не упуштајући се оцену процедуралних мањкавости и чињеницу да је уочена неправилна примена материјалних прописа којима су регулисана разматрана правна питања, указује се да проблеме везане за пресељење месног гробља Вреоци не треба решавају искључиво на основу правне аргументације, већ треба тежити њиховом суштинском превазилажењу. У сваком тренутку мора се имати у виду да проблеми који су настали због промене места пребивалишта, услова и начина живљења, морају бити решени уз сагласност и уважавање социјално –емотивних осећања оних на чија се основна људска права односе. 
Стога се указује Градској oпштини Лазаревац и ПД РБ „Колубара“ д.о.о. Лазаревац, као кориснику експропријације/административног преноса да, имајући у виду непоштовање утврђене динамике плана пресељења домаћинстава насеља Вреоци, инсистирање на реализацији утврђене динамике пресељења месног гробља, представља поступање које је супротно начелу заштите права грађана и принципима добре управе.

На основу свих утврђених чињеница и околности, Заштитник грађана је утврдио пропусте у правилности и законитости рада Општинске управе Градске општине Лазаревац и сагласно члану 31. став 2. Закона о Заштитнику грађана, упутио препоруку свим учесницима чија је сарадња неопходна ради отклањања уочених недостатака, унапређења рада органа управе и окончања поступка на начин који подразумевају начела добре управе.
	ЗАШТИТНИК ГРАЂАНА

	

	Саша Јанковић

